b"\n_START_ARTICLE_\nAntoni Pinilla i Miranda\n_START_SECTION_\nTraject\xc3\xb2ria\n_START_PARAGRAPH_\nInici\xc3\xa0 la seva carrera en els equips inferiors del FC Barcelona debutant amb el primer equip el dia 18 de febrer de 1990, pocs dies abans de complir els 19 anys. El Bar\xc3\xa7a jugava al camp del Rayo Vallecano, guany\xc3\xa0 2 a 4 i Pinilla entr\xc3\xa0 al minut 66 substituint Julio Salinas._NEWLINE_La temporada 1990-1991 jug\xc3\xa0 un total de set partits i marc\xc3\xa0 un gol el 2 de febrer de 1991 al camp del Val\xc3\xa8ncia CF que signific\xc3\xa0 l'empat a dos. Aquell any tamb\xc3\xa9 arrib\xc3\xa0 a jugar la final de la Recopa d'Europa. A m\xc3\xa9s d'un altre partit de la Recopa contra el FRAM en qu\xc3\xa8 tamb\xc3\xa9 marc\xc3\xa0 un gol, tamb\xc3\xa9 jug\xc3\xa0 quatre partits a la Copa del Rei._NEWLINE_La seg\xc3\xbcent temporada la pass\xc3\xa0 cedit a les files del RCD Mallorca._NEWLINE_El 1992 participa amb la selecci\xc3\xb3 espanyola als Jocs Ol\xc3\xadmpics de Barcelona, guanyant la medalla d'or._NEWLINE_Despr\xc3\xa9s dels Jocs Ol\xc3\xadmpics, fou cedit a l'Albacete, on jug\xc3\xa0 una temporada, fins que l'estiu del 1993 fitx\xc3\xa0 pel Tenerife, equip en qu\xc3\xa8 tingu\xc3\xa9 l'estada m\xc3\xa9s llarga de la seva carrera esportiva, fins a l'any 2000. Durant la seva estada a Tenerife jug\xc3\xa0 en dues ocasions la Copa de la UEFA, i va arribar fins a semifinals la temporada 1996-1998._NEWLINE_Despr\xc3\xa9s d'una \xc3\xbaltima temporada a segona divisi\xc3\xb3 amb el Tenerife, fitx\xc3\xa0 pel Salamanca, equip en qu\xc3\xa8 pass\xc3\xa0 una temporada._NEWLINE_El 2001 arrib\xc3\xa0 al N\xc3\xa0stic, com a refor\xc3\xa7 per ajudar a l'equip a mantenir-se a segona divisi\xc3\xb3 despr\xc3\xa9s de l'ascens, per\xc3\xb2 tot i algunes bones actuacions no s'aconsegu\xc3\xad l'objectiu. La seg\xc3\xbcent temporada la comen\xc3\xa7\xc3\xa0 lesionat i sense equip, fet que semblava indicar que la seva carrera havia arribat al final, per\xc3\xb2 al mes de desembre el N\xc3\xa0stic va decidir donar-li un lloc a l'equip. Aquella temporada fou complicada: el futbolista hagu\xc3\xa9 de jugar en una categoria, la 2a B, en qu\xc3\xa8 no jugava des que era un juvenil fou molt q\xc3\xbcestionat pel seu estat de forma i no marc\xc3\xa0 cap gol. A m\xc3\xa9s, l'objectiu d'ascens va quedar for\xc3\xa7a lluny. A la seg\xc3\xbcent temporada, l'equip aconsegu\xc3\xad l'ascens amb una aportaci\xc3\xb3 molt destacada d'Antoni Pinilla. La temporada 2004-2005, ja a segona, fou un fix en l'onze inicial i rend\xc3\xad a un gran nivell. La 2005-2006 fou la de l'ascens a primera. Pinilla comen\xc3\xa7\xc3\xa0 la temporada com a suplent, i fins a la jornada 28 nom\xc3\xa9s havia jugat 6 partits, per\xc3\xb2 a partir de llavors aconsegu\xc3\xad un lloc en l'equip titular i el seu joc i els seus gols foren fonamentals per tal d'aconseguir l'ascens. La temporada 2006-2007 continua al N\xc3\xa0stic amb l'objectiu d'ajudar l'equip a mantenir la categoria, i tamb\xc3\xa9 la seg\xc3\xbcent altra vegada a segona divisi\xc3\xb3._NEWLINE_Fou el capit\xc3\xa0 del Gimn\xc3\xa0stic de Tarragona, i el seu bon rendiment el convert\xc3\xad en un dels jugadors m\xc3\xa9s valorats per l'afici\xc3\xb3. El 13 de juny de 2008, un dia abans de jugar-se l'\xc3\xbaltim partit de lliga, anunci\xc3\xa0 la seva retirada. Pocs dies despr\xc3\xa9s es convert\xc3\xad en el director general de l'equip._NEWLINE_Tamb\xc3\xa9 cal destacar els set partits que ha jugat amb la selecci\xc3\xb3 catalana els anys 1990, 1995, 1997, 1998, 2005, 2006 i 2007 contra el CE Sabadell, el FC Barcelona, Bulg\xc3\xa0ria, Nig\xc3\xa8ria, Paraguai, i dos contra el Pa\xc3\xads Basc._NEWLINE_L'any 2008 fou el pregoner de les Festes de Santa Tecla de Tarragona."